শয়তানের কাজ মানুষকে প্রতারণায় ফেলে বিপথগামী করা। মানুষ-শয়তানও এ কাজে পারদর্শী। তা ছাড়া অসৎ কাজে উসকানি দেয়ার জন্য একটি মহল সব যুগেই প্রস্তুত থাকে। বিশ্বরাজনীতিকে উত্তপ্ত করে ঘোলা পানিতে মাছ শিকার করার জন্য সাম্রাজ্যবাদী চক্র এই অপকর্মটি প্রায়ই করে। এ লক্ষ্য বাস্তবায়ন করার জন্য কখনো কখনো তৃতীয় বিশ্বের কোনো দেশকে বাছাই করা হয়। কখনো বা বর্ণবাদের বিষবাষ্প ছড়িয়ে দেয়া হয়। আবার সাম্প্রদায়িক দাঙ্গা বাধিয়ে ফায়দা তোলার একটা নিন্দনীয় কাজও সহজেই করা হয়। যখন থেকে মুসলমানেরা মাথা তুলে দাঁড়াতে সচেষ্ট, তখন থেকে মুসলমানেরা সাম্রাজ্যবাদ, সম্প্রসারণবাদ ও আধিপত্যবাদী শক্তির টার্গেট হয়ে যায়। এমনভাবে উত্ত্যক্ত করা হয়, যাতে উসকানির প্রেক্ষিত সৃষ্টি হয়। বিক্ষুব্ধ মুসলমানেরা যাতে সংযম হারাতে বাধ্য হয়, তার ব্যবস্থা করা হয়। অসংযমী মানুষ কিছু বাড়াবাড়ি করে ফেলতে পারে। তখনই হিংস্র নেকড়ের মতো সাম্রাজ্যবাদ ও পরাশক্তি হামলে পড়ে টুঁটি চেপে ধরার মওকা পেয়ে যায়। টুইন টাওয়ার ধ্বংস তেমনি একটি বাহানা সৃষ্টি করে দিয়েছিল। চাপিয়ে দেয়া ইরাক যুদ্ধ তেমনি আরেকটি উপমা। ইরান-ইরাক যুদ্ধ বাধিয়ে দেয়াও ছিল সেই ষড়যন্ত্রের অংশ। ইরাক কর্তৃক কুয়েত দখলও ব্যতিক্রম কিছু ছিল না। আফগানিস্তানকে পোড়ামাটির জনপদ বানানো হলো একই ধরনের ব্লেম গেইমের মাধ্যমে। লিবিয়াও ষড়যন্ত্রের কবলে পড়ে যায় মার্কিন যুক্তরাষ্ট্রের পরিকল্পনা মতো। মধ্যপ্রাচ্যের পরিবর্তনে মার্কিন-ইসরাইলি ইন্ধন ছিল, তবে জনগণ তাদের বিজয় হাইজ্যাক করার ব্যাপারে সচেতন থাকায় যুক্তরাষ্ট্র ও ইসরাইল শত ভাগ সুফল ঘরে তুলতে পারেনি। এখন নতুন পরিকল্পনা প্রয়োজন। নতুন করে একটি ষড়যন্ত্র নাটক মঞ্চায়নও জরুরি। বিশেষত যুক্তরাষ্ট্রের প্রেসিডেন্ট নির্বাচনের আগে জনমতকে তাক লাগিয়ে দেয়ার জন্য একটা ইস্যু চাই। লিবিয়া, মিসর, তিউনিশিয়া ও তুরস্ককে ভিন্ন আঙ্গিকে অস্থির করে নিয়ন্ত্রণও একটি উদ্দেশ্য হতে পারে। তাই নিউ ইয়র্কের বিশ্ববাণিজ্যকেন্দ্রে বিমান হামলার ১১তম বার্ষিকীর প্রাক্কালেই মহানবী হজরত মুহাম্মদ সা:-কে অবমাননা করে নির্মিত হলো উদ্দেশ্যমূলক ছায়াছবি। সেই উদ্ভট ও বিকৃত মনের বিকারগ্রস্ত পরিচালকের চলচ্চিত্রের বিরুদ্ধে মিসরের রাজধানী কায়রো এবং লিবিয়ার বেনগাজিতে ভয়াবহ বিক্ষোভ হলো। বেনগাজিতে মার্কিন রাষ্ট্রদূতসহ চারজন নিহত হলেন। মধ্যপ্রাচ্য বিশ্লেষক রবার্ট ফিস্ক প্রশ্ন তুলেছেন, নাইন-ইলেভেনের সাথে মিল রেখে ওই চলচ্চিত্রটি মুক্তি দেয়া হলো কোন হিসাব সামনে রেখে? এ প্রশ্ন শুধু ফিস্কের নয়, বিশ্ববাসীর।